Dôvodová správa

A. Všeobecná časť

Ministerstvo školstva, vedy, výskumu a športu SR predkladá do legislatívneho procesu materiál "Návrh nariadenia vlády, ktorým sa mení a dopĺňa nariadenie vlády Slovenskej republiky č. 630/2008 Z. z., ktorým sa ustanovujú podrobnosti rozpisu finančných prostriedkov zo štátneho rozpočtu pre školy a školské zariadenia v znení neskorších predpisov" na základe § 4 ods. 13 a § 7 ods. 9  zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov a úlohy č. 24 v mesiaci december z Plánu legislatívnych úloh vlády Slovenskej republiky na rok 2011.
 
 Cieľom návrhu nariadenia vlády je skvalitnenie prideľovania normatívnych príspevkov zriaďovateľom škôl a štátnych školských zariadení určených na účely osobných nákladov i prevádzkových nákladov. 
 
V návrhu sa:
-         upravuje prideľovanie finančných prostriedkov na deti v špeciálnych materských školách bez zdravotného znevýhodnenia a všeobecného intelektového nadania,
-          upravuje prideľovanie finančných prostriedkov na žiakov športových gymnázií, ktoré nenavštevujú športovú prípravu,
-         upravuje výpočet hodnoty koeficientu kvalifikačnej štruktúry pedagogických zamestnancov školy,
-          aktualizuje zoznam odborov vzdelávania stredných odborných škôl z dôvodu zavedenia nových experimentálnych odborov vzdelávania,
-          upravuje počet kategórií stredných odborných škôl na účely financovania,
-          aktualizuje zoznam výkonov v centrách špeciálno-pedagogického poradenstva,
-         upravuje pomer objemu finančných prostriedkov rozdeľovaný medzi paušálny príspevok a výkonový príspevok v poradenských zariadeniach.
 
Návrh nariadenia vlády je v súlade s Ústavou, ústavnými zákonmi, medzinárodnými zmluvami, ktorými je Slovenská republika viazaná a zákonmi a s právom Európskej únie.  
 
Návrh nariadenia vlády nemá vplyv na rozpočet verejnej správy, má pozitívny sociálny vplyv, nemá environmentálny vplyv, nemá vplyv na podnikateľské prostredia ani informatizáciu spoločnosti.